
Persongalleri

Annas pensjonat og skjenkestue

Anna Bakken, 24 år, gift med Store-Tom

Store-Tom, ølbrygger i Christiania, Annas ektemann

Olivia, datter til Kornelia og Nils Bakken, overlatt til Anna og Tom

Margot, tidligere barnepike hos Peder, jobber nå for Anna

 

Amerika-huset

Sigurd Bakken, 26 år, gift med Ingeborg

Ingeborg Bakken, født Midttun, Annas venninne og søster til Ole Midttun, gift med Sigurd Bakken

Einar, sønnen til Sigurd og Ingeborg

Adele, datteren til Sigurd og Ingeborg

Johann og Alma, pleiebarna til Sigurd og Ingeborg

Bergljot, barnepike hos Sigurd og Ingeborg

Frøken Heim, husholderske

Ulla og Lina, tjenestepiker hos Sigurd og Ingeborg

 

Hos Peder

Peder Bakken, 27 år, forhenværende sagmester på Bakken-saga

Kristine, Peder Bakkens datter

 

Ås gård

Engebret Ås, sagbrukseier

Johanne Ås, sagbrukseierens kone

Karen Bakken, 11 år, pleiedatter på Ås gård

Frøken Li, kokke

Gulbrand, gårdsgutt

Kari, tjenestejente

Brynjulf Dal, Karens lærer på Ås

 

Familien Carlsen

Matilde Carlsen, fru Ås sin svigerinne, enke

Eivind Carlsen, sønn

Margrete Carlsen, yngste datter

 

Familien Høyer

Klara Høyer, Matilde Carlsens eldste datter, enke etter Georg Høyer

Georg Høyer, sakfører, gift med Klara, død

William, den eldste sønnen til Klara og Georg

Edward, den yngste sønnen til Klara og Georg

Beatrice Høyer, Georgs tante

Bjørnar, kusk

Frøken Bryn, barnepike

 

Andre

Edwina, barnepike for Kristine, Peders datter, gift med Per kjørekar

Ole Midttun, bror til Ingeborg

Lars Plassen, sagmester på Bakken-saga, gift med fru Strøm

Fru Strøm, driver skjenkestue i Sagdalen, gift med Lars

Nikolai Steen, Klara Carlsens forhenværende forlovede, gift med Abelone

Abelone Steen, Nikolais kone

Herr og fru Steen, Nikolais foreldre

Per kjørekar, arbeider på Bakken-saga, gift med Edwina

Maria Vang, tidligere Ulriksen, forhenværende guvernante for Margrete Carlsen

Kaptein Helmut Vang, Maria Vangs avdøde ektemann

Lærer Haugen, lærer på bruksskolen i Sagdalen

Nils Bakken, Annas far, emigrert til Amerika

Kornelia, jobbet for Anna, gift med Nils Bakken, emigrert til Amerika

Edward Jones, tidligere bekjent av Sigurd Bakken fra Amerika

Zacharias, Toms far, Annas svigerfar

Herr Gorm, organist i Sagdalen og tidligere pianolærer for Ingeborg

Doktor Birkeland og frue, ansatt på kvinnehjemmet til Beatrice Høyer

Laura, tidligere pasient på kvinnehjemmet

Teis, Lauras mann, død

Emma, ansatt på kvinnehjemmet


Slik sluttet forrige bok, Nye utfordringer:

Uten å tenke seg om, skrittet hun over veien og mot bakgården. Da hun fikk se hva som foregikk, stivnet hun til.

Måneskinnet falt på to menn som sto inne i bakgården. Den ene lot øksen han holdt over hodet, falle mot en av Toms øltønner. Lyden av treverk som ble splintret, fylte luften.

De to der inne lo igjen. Anna kunne se at de allerede hadde ødelagt flere av tønnene som Tom hadde hatt stående langsmed husveggen.

Før hun fikk bestemt seg for hva hun skulle gjøre, snudde den ene seg og fikk øye på henne. Personen, som så ut til å være en mann, sa noe til den andre, og begge snudde seg. Begge hadde hatter trukket dypt ned i pannen, så Anna kunne ikke se ansiktene deres, men hun følte hvordan de stirret på henne.

Så kom mannen med øksen plutselig løpende mot henne.

Anna skrek til og vred seg rundt for å springe tilbake til pensjonatet. Hun måtte komme seg i trygghet. Hun måtte vekke Tom. Hun måtte komme seg bort fra mannen med øksen, som stadig nærmet seg.

Men i det samme snublet hun i de store støvlene hun hadde på bena. Anna hadde ingen sjanse til å holde seg oppreist da hun mistet balansen, men klarte å vri seg rundt, slik at hun landet på siden og ikke på magen.

Hun stirret vettskremt på mannen som kom mot henne.

Det blinket i bladet på øksen.

Anna stålsatte seg for det som måtte komme, mens hun skrek så høyt hun bare klarte.

– Hjelp! Hjelp!


1

Annas pensjonat og skjenkestue, 4. november 1857

Tom satte seg opp i sengen, brått lys våken.

– Hjelp! Hjelp! Ropene skar gjennom luften.

Han kjente igjen stemmen med en gang.

Det var Anna!

Men hvordan kunne det ha seg … hun lå jo … Forvirret så han til sin høyre side, til den delen av sengen hvor Anna alltid lå. Det var ingen der.

– Hjelp!

Han spratt opp. – Anna! brølte han og snublet i skoene i det mørke rommet da han sprang inn i stuen ved siden av.

Hun var ikke der heller, men døren til korridoren utenfor sto åpen.

– Anna! ropte han desperat. Redselen fikk ham til å gispe etter luft. Kona hans trengte hjelp, men han ante ikke hvor hun var!

Bak ham begynte Olivia å skrike, trolig vekket av ropene hans. Det fikk ikke hjelpe om hun gråt litt. Det viktigste nå var å finne Anna.

– Anna! ropte han nok en gang mens han løp ut i korridoren, der resepsjonen til pensjonatet lå.

En gjest kom ned trappen i bare nattøyet. – Hva er det som foregår? spurte mannen.

En annen dør i etasjen over gikk opp.

Skritt kunne høres, men Tom brydde seg ikke om det. Han måtte finne Anna! Skrekken for at noe alvorlig kunne ha tilstøtt henne, fikk huden til å nuppe seg av kulde. Han kjente et kaldt drag langs gulvet. Han vred hodet og forsøkte å se noe i den mørke gangen.

Da blikket falt på gatedøren, forsto han hvorfor han frøs på bena. Den sto åpen. Men hvorfor gjorde den det? Og hvem hadde åpnet den? Var det Anna?

Ropene om hjelp hadde stilnet.

– Anna! brølte han. Men han fikk ikke noe svar nå heller.

Rådløs og fortvilet sprang han ut på gaten. Uansett hvor hun befant seg, kunne hun ikke være langt unna.

Der stivnet han til. En sterk lukt av malt fylte luften., nesten som når han brygget øl.

I det samme kom månen frem bak en sky, og gaten ble opplyst i et kaldt, blålig lys. Han stirret omkring seg. Og det han fikk øye på, gjorde ham livredd.

For der på bakken et stykke bortenfor ham lå Anna!

Hun lå helt stille, og over henne sto en mann fremoverbøyd. Han hadde en øks i hånden.

Det svartnet for Tom. Om noen våget å krumme så mye som et hår på Annas hode …

Han stormet mot dem. Om mannen hadde skadet henne, skulle han egenhendig vri halsen om på ham!

Anna stirret forferdet på mannen som sto bøyd over henne. Hun turte verken å lee seg eller å rope. Det var som om hun hadde stivnet helt til.

Han sto så nær at hun kunne kjenne pusten hans mot kinnet. Han hadde ikke rørt henne, men ordene han hvisket, skremte henne likevel.

Hun ville åpne munnen for å rope etter hjelp igjen, hun ville reise seg og komme seg vekk, men de hviskende ordene og synet av det kalde stålet i øksen mannen holdt i hånden, hindret henne. Hun fikk ikke frem en lyd.

– Du kommer til å selge pensjonatet og skjenkestuen. Du skal selge. Forstår du det? Om du vet hva som er best for deg og for ungen din, så gjør du det.

I det samme hørtes løpende skritt.

Mannen rettet seg opp og smatt unna da Tom kastet seg frem mot ham. Han fikk tak i jakkeslaget hans, men det var ikke nok til å hindre mannen i å springe vekk.

– Jeg skal … ropte Tom og kavet seg på beina, men mannen var allerede oppslukt av mørket.

Anna stønnet og forsøkte å reise seg.

Tom snudde seg mot henne. – Går det bra med deg? Hva skjedde? Han bøyde seg ned for å hjelpe henne opp.

– Jeg våknet av at jeg hørte noe, og så …

De brå magesmertene kom helt uforvarende. – Ååååå! Hun krøket seg sammen og klemte hendene mot magen.

Den skarpe smerten avtok deretter like plutselig som den var kommet. Hun forsøkte å rette seg opp, men hun rakk knapt å gjøre det før en ny smerte skar gjennom henne. Harde, brennende smertetak grep om både magen og korsryggen.

– Hva er det? Er du dårlig? Har du vondt? Tom grep omkring henne med sterke hender og hindret henne i å synke sammen da en ny smerteri satte inn.

Hun klarte bare å nikke til svar på ektemannens spørsmål, og et skrik unnslapp leppene hennes.

– Men kjære deg, Anna, er det virkelig så vondt? Hva skal jeg gjøre? Skal jeg bære deg inn? Skal jeg tilkalle doktoren?

– Jordmoren, gispet Anna, – jordmoren må komme. Jeg tror … barnet er på vei.

Hun var ikke et øyeblikk i tvil om at det var det som skjedde. Selv om det var tidligere enn hva de hadde regnet med, meldte barnet nå sin ankomst.

Hun krøket seg sammen da smertene satte inn atter en gang.

Redsel blandet seg med smerten. Bare ikke barnet hadde tatt skade av at hun falt!

Anna ble delvis båret, delvis støttet inn på pensjonatet av Tom.

Smertene kom i raske tak, og hun rakk bare å ta et par skritt mellom hver gang de slo gjennom henne.

Vagt oppfattet hun at gangen i pensjonatet var full av folk. Flere av gjestene sto der, i tillegg til Margot, som hadde Olivia på armen.

– Noen må hente jordmoren, sa Tom høyt, og en av gjestene tok et skritt frem.

– Jeg springer med det samme.

Anna slapp et lettelsens sukk da hun endelig lå i sengen.

Margot hadde fulgt etter henne og Tom inn på soveværelset.

Anna måtte gispe etter luft når smertetakene så vidt ga seg, men de kom så tett nå at de nesten var som en sammenhengende smerte.

– Så, så, Anna, nå kommer snart jordmoren, sa Tom og strøk henne over kinnet.

– Hun kommer ikke til å rekke frem, sa Margot fra der hun sto ved døren, fremdeles med Olivia på armen. – Barnet vil være her når som helst, såpass med fødsler har jeg sett. Det blir vi som må ta imot ungen, fru Anna.

Anna ble redd. Hun kikket på Tom for hjelp og svar på hva de nå skulle gjøre, men han så like engstelig ut.

– Men det går jo ikke, sa han fortvilet. – Vi kan ingenting om barnefødsler, og jeg …

Margot gikk bort til ham. – Men jeg kan litt om det, og hvis du tar med deg Olivia og sørger for å koke opp rikelig med varmt vann, og deretter viser inn jordmoren når hun kommer, så skal jeg hjelpe fru Anna.

Anna krummet seg i en bue i sengen da en ny bølge av smerte slo over henne.

– Gjør som … hun sier, gispet hun til Tom.

Hun visste at ektemannen ikke ante noe om hvordan han skulle hjelpe henne, og hun ville heller ikke ha ham her når barnet kom til verden. Menn hadde ingenting ved en fødsel å gjøre.

Tom nølte, men da Anna ble grepet av en smerte som var så kraftig at hun ikke klarte annet enn å skrike ut, tok han med seg Olivia og forsvant ut gjennom døren.

– Sånn ja, sa Margot og grep hånden hennes. – Nå skal du bare la kroppen gjøre jobben sin, fru Anna, så skal du se at barnet ditt er her når som helst.

Anna klemte den unge jentas hånd så hardt hun bare kunne, da smertene på ny begynte å rive og slite i henne.

– Det må være noe galt, gispet hun. – Er det meningen at det skal gjøre så vondt?

Margot smilte. – Jo da, og jeg er helt sikker på at dette vil gå helt fint. Det er akkurat som de andre fødslene jeg har vært med på: Moren tror at hun ikke vil klare det, men alt går bra, og når barnet er ute, glemmer man alt sammen.

Anna bet seg så hardt i underleppen at hun kjente blodsmaken. Glemme alt sammen? Det kom hun i alle fall ikke til å gjøre! For hvordan kunne det være mulig å glemme en smerte som formelig delte henne i to?

Amerika-saga

Edwina kunne ikke huske sist hun hadde vært oppe ved saga. Siden datteren ble født, hadde hun bare vært frem og tilbake mellom husene, travelt opptatt med å stelle for Kristine og lillejenta, som hadde fått navnet Lilly etter Pers mor.

Hun smilte for seg selv mens hun nå gikk oppover mot saga med et suppespann i hånden. Det var til Peder og Per.

Peder hadde sagt at de ville få det svært travelt fremover for å rekke å skjære så mye tømmer som Sigurd ønsket, og at de to derfor ikke ville få tid til å komme ned for å spise, slik de vanligvis pleide, og derfor brakte hun maten opp til dem i stedet.

Lilly lå i soveværelset, i vuggen Per hadde laget til henne. Hun hadde nettopp sovnet, og da pleide hun gjerne å sove en god stund, og Edwina tok derfor sjansen på å forlate barnet for å levere maten. Hun skulle uansett bare være borte noen få minutter, og dersom Lilly våknet, var hun fortsatt så liten at hun ikke ville kunne ramle ut av vuggen eller skade seg på annet vis.

Kristine gikk ved siden av henne. Den vesle piken hadde et knytte med flatbrød i hendene, som skulle serveres til suppen.

Lykkefølelsen som fylte henne disse dagene var helt annerledes enn alle andre følelser hun noen gang hadde kjent. Hun var omgitt av kjærlighet fra barna og Per. Hun hadde arbeidet med å passe på Kristine, som hun forgudet, og hun hadde et pent hjem å stelle.

Hun og Per sov nå sammen hver eneste natt som den mest naturlige ting i verden. Per var uten tvil det beste mennesket hun noen gang hadde møtt, og hun ble bare mer og mer glad i ham for hver dag som gikk.

Riktignok hadde de blitt gift av en annen grunn enn at de elsket hverandre, men Edwina hadde rukket å bli oppriktig glad i ektemannen sin og trodde ikke følelsene var langt unna hva det innebar å elske noen. Per var både snill og morsom, og han tok vare på henne og Lilly på en enestående måte.

Uansett hva hun hadde gjort eller ikke gjort, var han glad og takknemlig, og selv om hun klarte å svi grøten et par ganger fordi hun forsøkte å lage den samtidig som Lilly gråt, spiste han den uten å si et ord til klage.

Det var merkelig hvilken retning livet hadde tatt etter at hun kom til Norge, og hvor annerledes det var nå, sammenlignet med det hun hadde drømt om, men det var akkurat slik det skulle være, og om hun fikk oppleve bare en brøkdel av denne lykken resten av livet, ville hun være svært takknemlig.

Edwina fant Per stående utenfor saga med en stor tømmerstokk som skulle legges klar til saging.

– Her er mat til deg og Peder, sa hun og hevet spannet.

– Så deilig, sa han. – Hvis du vil sette det utenfor formannskontoret, er det fint, så finner Peder det også. Jeg må nesten gjøre ferdig dette først.

– Det går bra, sa hun og holdt Kristine fast i hånden, slik at hun ikke skulle komme i veien for karene som arbeidet.

De gikk bort til formannskontoret. Peder var der inne, men døren var igjen, og hun hørte stemmer, så for ikke å forstyrre, gjorde hun som Per sa.

– Legg flatbrødet her, du, sa hun til Kristine.

Barnet gjorde som hun fikk beskjed om. – Er far der inne? spurte hun og pekte på døren.

– Ja, men han er opptatt nå, så vi får snakke med ham senere. Og nå må vi gå tilbake til Lilly. Du vet at hun kan bli redd om hun våkner uten at vi er der.

– Lilly må ikke bli redd, sa Kristine veslevoksent.

Edwina var i ferd med å snu seg da en stemme fikk henne til å stivne til.

– Det er jaggu på tide at det er mat snart! Jeg orker ikke å løfte en planke til, om jeg ikke får spist.

Hun hadde hørt stemmen før. Den harde, litt raspende tonen … Selv om det snart var et år siden, sendte stemmen kalde grøss nedover ryggen.

Hun ville ikke snu seg, ville ikke se. Ville ikke høre mer. Men likevel gjorde hun det.

Langsomt vendte kroppen seg mot lyden, selv om det skrek i hjertet at hun skulle la være.

Tre karer sto like bortenfor. De var i ferd med å stable planker i en stabel. De så henne ikke, men hun så dem, og hun så hvem stemmen tilhørte.

Det var en lav og tettbygd kar som sto halvveis vendt bort fra henne. – Kom igjen, karer, så gjør vi det ferdig, sa han.

Stemmen fikk kulden til å fare enda raskere gjennom kroppen. Kvalmen steg i henne.

Hun måtte vekk! Nå!

Edwina begynte å småløpe med Kristine i hånden, men barnet klarte ikke å holde følge og ramlet.

Hun så ikke lenger klart. Bygningene, laene med planker, menneskene … Alt var som i en tåke rundt henne.

Hun svelget og svelget for ikke å kaste opp, løftet jenta opp og stormet ned mot husene, vekk fra saga og mannen.

Etter den forferdelige natten hadde hun håpet at hun aldri fikk se ham igjen! Men nå var han her! På saga! Like utenfor stuedøren hennes!

Tårene brant i øynene. Hun nådde akkurat frem til huset og fikk satt ned Kristine før kvalmen overmannet henne. Skulle marerittet aldri ta slutt?

